REGOLAMENT TAL-KUMMISSJONI (KE) Nru 963/2007
ta’ l-14 ta’ Awwissu 2007
li jimplimenta r-Regolament tal-Kunsill (KE, Euratom) Nru 58/97 fir-rigward ta’ derogi li għandhom jingħataw għall-istatistika strutturali dwar il-kummerċ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta’ l-20 ta’ Diċcembru 1996 dwar l-istatistika strutturali dwar il-kummerċ (1), u b’mod partikolari l-Artikolu 12(x) tiegħu,
Billi:
(1)
Ir-Regolament (KE, Euratom) Nru 58/97 stabbilixxa qafas komuni għall-produzzjoni ta’ statistika Komunitarja dwar l-infiq għall-ħarsien ta’ l-ambjent kif ukoll dwar l-istruttura, l-attività, il-prestazzjoni u l-kompetittività tal-fondi tal-pensjonijiet.
(2)
L-Artikolu 11 tar-Regolament (KE, Euratom) Nru 58/97 jistipula li derogi mid-dispożizzjonijiet ta’ l-Annessi ta’ dan ir-Regolament jistgħu jiġu aċċettati matul il-perjodi ta’ tranżizzjoni. Skond it-Taqsima 10 ta’ l-Anness 2 u t-Taqsima 10 ta’ l-Anness 7 ta’ dan ir-Regolament, il-perjodi ta’ tranżizzjoni stipulati jistgħu jiġu estiżi b’perjodu ieħor fir-rigward ta’ ċerti karatteristiċi.
(3)
Ir-Regolament tal-Kummissjoni (KE) Nru 1667/2003 ta’ l-1 ta’ Settembru 2003 (2) ikkonċeda derogi lill-Istati Membri matul perjodu ta’ tranżizzjoni għas-snin ta’ referenza 2001 sa l-2004 fir-rigward ta’ l-istatistika dwar l-infiq għall-ħarsien ta’ l-ambjent u għas-snin ta’ referenza 2002 sa l-2004 fir-rigward ta’ l-istatistika dwar il-fondi tal-pensjonijiet.
(4)
Uħud mill-Istati Membri talbu għal estensjoni tal-perjodu ta’ tranżizzjoni rigward id-derogi minn ċerti dispożizzjonijiet ta’ l-Anness 2 tar-Regolament (KE, Euratom) Nru 58/97 f’dak li għandu x’jaqsam mal-karatteristiċi 21 12 0 u 21 14 0 għas-snin ta’ referenza 2005 sa l-2008 biex jiġu stipulati s-sistemi meħtieġa ta’ ġbir ta’ data jew biex jiġu adattati dawk eżistenti sabiex sa tmiem il-perjodu ta’ tranżizzjoni d-dispożizzjonijiet tar-Regolament ikunu ntlaħqu.
(5)
Uħud mill-Istati Membri talbu għal estensjoni tal-perjodu ta’ tranżizzjoni rigward id-derogi minn ċerti dispożizzjonijiet ta’ l-Anness 7 tar-Regolament (KE, Euratom) Nru 58/97 f’dak li għandu x’jaqsam mal-fondi tal-pensjonijiet għas-snin ta’ referenza 2005 sa l-2007 biex jiġu stipulati s-sistemi meħtieġa ta’ ġbir ta’ data jew biex jiġu adattati dawk eżistenti sabiex sa tmiem il-perjodu ta’ tranżizzjoni d-dispożizzjonijiet tar-Regolament ikunu ntlaħqu.
(6)
Jidher li huwa ġġustifikat li dawn id-derogi jingħataw, billi t-talbiet ta’ l-Istati Membri huma msejsa fuq ħtieġa leġittma biex jadattaw aktar is-sistemi tagħhom ta’ ġbir ta’ data.
(7)
Il-miżuri previsti f’dan ir-Regolment huma skond l-opinjoni tal-Kumitat tal-Programm ta’ l-Istatistika,
ADOTTAT DAN IR-REGOLAMENT:
Artikolu 1
Qed jingħataw derogi mill-karatteristiċi 21 12 0 u 21 14 0 tat-taqsima 4 ta’ l-Anness 2 għar-Regolament (KE, Euratom) Nru 58/97 għas-snin ta’ referenza 2005 sa l-2008 kif speċifikat fl-Anness I għal dan ir-Regolament.
Artikolu 2
Qed jingħataw derogi mil-lista ta’ karatteristiċi li tinsab fit-Taqsima 4 ta’ l-Anness 7 għar-Regolament (KE, Euratom) Nru 58/97 għas-snin ta’ referenza 2005 sa l-2007 kif speċifikat fl-Anness II għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ Awwissu 2007.